projecte-aina/catalan_government_crawling huggingface dataset:
S'ha informat als alcaldes del territori dels diferents procediments i s'han compartit protocols a aplicar en el marc de la pandèmia
La Regió Sanitària Terres de l'Ebre i els Serveis Territorials d'Educació han creat una comissió de treball per tal d'iniciar el curs escolar amb les màximes garanties tant per al professorat com per a l'alumnat que integra, a més, el Servei de Vigilància Epidemiològica i l'Atenció Primària de l'ICS Terres de l'Ebre.
De forma conjunta, s'han traçat estratègies i s'ha treballat com s'abordarà la tornada a les escoles el pròxim dilluns 14 de setembre.
La coordinació entre Salut i Educació treballa en diversos àmbits un dels quals és la gestió al territori dels casos covid als centres educatius a través del Protocol per a la gestió de casos covid-19 als centres educatius elaborat conjuntament entre el departament de Salut i d'Educació i presentat el passat 13 d'agost.
Aquest Protocol estableix quin ha de ser el procediment a seguir en el cas que aparegui un cas sospitós de covid al centre educatiu i com s'ha de gestionar.
Per això, cada centre educatiu disposarà d'un referent COVID de Salut en el seu CAP de referència així com un circuit concret de com s'ha d'actuar tant a nivell del cas sospitós com del grup estable del qual formi part.
A més, el centre educatiu també disposarà d'una aplicació informàtica, el TRAÇACOVID, per tal que tot el procediment quedi enregistrat.
El referent COVID Escola serà l'encarregat de contactar amb els centres de forma proactiva per establir línia directa i estar a disposició dels dubtes que es generin.
Atendrà i informarà dels dubtes dels centres educatius sobre la manera de procedir i els circuits d'atenció i cercarà, dins del CAP el professional que pot resoldre la consulta realitzada.
A més, tindrà comunicació fluïda amb l'escola per a l'intercanvi d'informació.
Un altre àmbit en els qual s'està treballant de forma conjunta per la comissió és en el programa Salut i Escola en els centres de secundària, programa que pretén millorar la salut dels adolescents mitjançant accions de promoció de la salut, de prevenció de situacions de risc i d'atenció precoç de problemes relacionats en diferents matèries com la salut mental, la salut afectiva entre d'altres i que també inclourà la situació generada pel covid en els adolescents.
Així mateix, de forma conjunta la Regió Sanitària i els Serveis territorials d'Educació han mantingut aquesta setmana una reunió amb els alcaldes dels municipis del territori per tal d'informar-los de les diferents casuístiques que es puguin produir en els pròxims dies i de quina serà la coordinació que s'establirà entre els centres, els serveis de salut i els municipis.
S'ha detectat un brot amb 43 PCR positives de treballadors del centre, dissabte i diumenge es realitzaran els cribratges al treballadors que no han estat testats
Salut realitzarà el dissabte i el diumenge un cribratge massiu amb PCR a l'empresa Padesa amb el centre de producció a Roquetes i Amposta.
Actualment, s'hi ha detectat un brot amb 43 treballadors de l'empresa amb PCR positiva.
El cribratge al centre de producció de Roquetes es realitzarà a prop de 600 treballadors ja que l'empresa ha realitzat un cribratge en una de les àrees de producció
En la realització d'aquestes proves massives de PCR, que es realitzarà al CAP de Roquetes i estan coordinades des de la Regió Sanitària Terres de l'Ebre hi participen l'Agència de Salut Pública a les Terres de l'Ebre, l'atenció primària i personal hospitalari de l'ICS Terres de l'Ebre i el Sistema d'Emergències Mèdiques (SEM) que hi donarà suport.
Aquest cribratge es realitza amb plena col·laboració l'empresa.
Així mateix, des de la Regió Sanitària Terres de l'Ebre es vol posar en valor la tasca del laboratori de l'ICS del Camp de Tarragona i Terres de l'Ebre qui processarà les mostres.
Tortosa, 24 de setembre de 2020
El Departament de Salut posa a la vostra disposició diferents vies per sol·licitar informació, fer arribar suggeriments o opinions i formular queixes.
Podeu trucar al telèfon de CatSalut Respon 061, per a qualsevol urgència i per a consultes relacionades amb la vostra salut.
El 112, el telèfon d'emergències gratuït, i únic en tot l'àmbit europeu.
Centralitza totes les trucades d'urgències sanitàries, les d'extinció d'incendis i de salvaments, les de seguretat ciutadana i les de protecció civil.
El Departament de Salut treballa des de fa anys en el camp de l'educació sanitària mitjançant el desenvolupament de campanyes d'informació, sensibilització i prevenció adreçades a la ciutadania en general o a sectors específics de la població.
A continuació, podeu consultar el recull de campanyes, classificades en diversos àmbits temàtics, que el Departament ha dut a terme des de l'any 1982 fins a l'actualitat.
Consells de salut i informació sobre els serveis del sistema sanitari públic en format audiovisual.
Els vídeos promouen hàbits saludables i fomenten la cura de la pròpia salut.
Els podeu consultar per categories temàtiques.
Tot aquest material es difon mitjançant les pantalles informatives de les sales d'espera i les recepcions dels centres i entitats assistencials.
La política de transparència de la Generalitat de Catalunya reconeix a totes les persones el dret a accedir a la informació pública que l'administració elabora o que té al seu abast, amb l'objectiu que tinguin coneixement de la gestió que es fa dels recursos públics.
En aquest context, les dades són eines valuoses, especialment si són obertes, perquè aquesta condició implica que les persones no només poden consultar-les, sinó també tractar-les o utilitzar-les de manera senzilla i còmoda per a qualsevol finalitat, tant lucrativa com no lucrativa.
Aquesta reutilització lliure de les dades permet a empreses, entitats, associacions i ciutadania en general, elaborar nous productes i serveis que aporten valor, innovació, coneixement i oportunitats de negoci.
El Portal de dades obertes de la Generalitat de Catalunya difon dades de caràcter públic procedents de diferents organismes públics de la Generalitat que són susceptibles de ser reutilitzades per tercers, entre ells el Departament de Salut i els seus ens adscrits.
Inventari de totes les dades sanitàries, obertes o no, que el Departament de Salut i els seus ens adscrits ofereixen als seus webs.
Context, Comissió de Dades Obertes del Departament de Salut i del seu sector públic, i accés al catàleg.
La ciutadania i el Sistema de Salut de Catalunya mantenen diàriament més 500.000 contactes: cada 24 hores es realitzen prop de 170.000 visites, 1.200 intervencions, 3.000 trasllats i més de 375.000 receptes.
Per tal que aquesta relació sigui òptima, els ciutadans i ciutadanes han d'aprendre a fer un ús adequat i responsable dels recursos sanitaris.
Des d'aquest espai podreu accedir a tota la informació necessària per aportar el vostre granet de sorra i contribuir al manteniment del bon funcionament del Sistema i dels nivells de qualitat, eficiència i sostenibilitat que el caracteritzen.
El 29 d'octubre se celebra el Dia Mundial de l'Ictus.
La iniciativa, impulsada per l'Organització Mundial de l'Ictus (OMI), té com a objectiu sensibilitzar la població en la prevenció i el tractament d'aquesta malaltia, que cada any afecta prop de 15 milions de persones arreu del món.
Enguany, amb el lema "1 de cada 4 de nosaltres patirà un ictus.
No siguis l'1", la campanya se centra en la importància de prevenir la malaltia mitjançant algunes mesures:
El Dia Mundial de les Cures Pal·liatives se celebra el segon dissabte del mes d'octubre, que enguany és el dia 12.
L'objectiu d'aquesta jornada, organitzada pel comitè de l'Aliança Mundial de Cures Pal·liatives, és donar suport a les cures pal·liatives arreu del món, amb la finalitat d'augmentar la conscienciació i la comprensió de les necessitats de les persones que viuen amb una malaltia que els limita la vida i de les seves famílies.
El lema triat aquest any, "La meva cura, el meu dret", vol dirigir l'atenció al fet que les cures pal·liatives és un dret de totes les persones que tenen una malaltia en una fase avançada i terminal i del seu entorn familiar i cuidador.
De fet, segons dades de l'Organització Mundial de la Salut (OMS), s'estima que cada any 40 milions de persones arreu del món necessiten cures pal·liatives, però només les reben un 14% d'aquestes persones.
Les cures pal·liatives ofereixen una atenció de qualitat que permet una vida i una mort dignes, i proporcionen als pacients i a les seves famílies el suport físic, social, emocional i espiritual necessari perquè els darrers dies de vida puguin transcórrer de la millor manera possible, sigui a casa o en un centre sanitari.
El Govern ha aprovat el pressupost per a una nova campanya adreçada a la promoció i el subministrament de fruites i llet a l'alumnat de centres escolars per al curs 2020-2021, a la qual es destinarà 3.796.000 euros, que es repartiran de la següent manera: 2.392.000 euros per al Pla de consum de fruita i hortalisses i 1.404.000 euros per al Pla de consum de llet.
Aquests plans compten amb el suport financer europeu i la col·laboració dels departaments d'Agricultura, Ensenyament, i Salut.
L'objectiu essencial dels plans és contribuir a promoure els hàbits alimentaris saludables entre la població infantil, associar-los a la dieta mediterrània, i reduir els nivells d'obesitat infantil.
I és que el consum de fruita i hortalisses i el de llet líquida entre els infants és més baix del que seria recomanable, i el fet de consumir aquests productes ha de formar part dels hàbits alimentaris de les famílies i la seva compra hauria d'estar enfocada envers els beneficis que aporten per a la salut.
Amb aquest pressupost es preveu realitzar el subministrament i distribució a les escoles entre els mesos de novembre de 2020 i juny de 2021 d'almenys 18 peces de fruita i hortalisses, i 12 litres de llet sencera UHT a cadascun dels nens i nenes que participin en els plans.
En aquests plans participaran al voltant de 1.300 escoles d'arreu de Catalunya i es beneficiaran uns 300.000 nens i nenes de 2on cicle d'educació infantil de 3 a 6 anys i tota l'educació primària de 6 a 12 anys.
Els plans, que es van iniciar fa dotze cursos i van començar a 213 escoles i amb 50.000 alumnes, han tingut una evolució molt positiva al llarg dels anys.
Cal recordar que atesa la suspensió de l'activitat educativa a Catalunya com a conseqüència del coronavirus, el Departament d'Agricultura va lliurar a la fundació Banc dels Aliments els aliments dels Programes de fruita i hortalisses i de llet del curs 2019-2020 que no van poder ser distribuïts a les escoles.
Aquests programes tenien previst abastir els centres escolars amb prop de 16.000 quilos de fruita i 174.000 litres de llet entre els mesos de març i maig, que finalment es van destinar a persones en situació de vulnerabilitat mitjançant la xarxa d'entitats d'iniciativa social abastides pel Banc dels Aliments.
La Comissió Europea, responsable dels programes de fruita i llet a les escoles, va donar la seva conformitat a la reconducció del pla durant aquell període d'excepcionalitat, després que el Departament d'Agricultura proposés aquesta alternativa per tal d'aprofitar els productes adquirits per proveir les escoles i evitar així el seu malbaratament.
Catalunya és pionera en el camp de la prevenció de les sobredosis i en l'impuls de programes de reducció de danys.
Des de l'any 2009, la Sub-direcció General de Drogodependències implementa i coordina el Programa de Prevenció de la Sobredosi, en el qual participen centres d'atenció i seguiment a les drogodependències, serveis de reducció de danys i comunitats terapèutiques.
Aquest és un programa de referència a nivell estatal (el Pla Nacional sobre Drogues el reconeix com a prioritari i l'inclous dins de l'Estratègia Nacional sobre Drogues), i les seves actuacions comptem amb l'aval d'organismes i institucions internacionals com l'Observatori Europeu de Drogues i Toxicomanies (EMCDDA), que reconeix l'eficàcia dels programes de formació en l'ús de naloxona com a estratègia clau per reduir les morts per sobredosis per opiacis, juntament amb les sales de consum supervisat de drogues i els programes de manteniment amb metadona.
Actualment a Catalunya hi ha 14 sales de consum supervisat que durant l'any 2019 han atès 3.561 persones que van realitzar 183.815 consums.
De les 224 sobredosis, totes es van atendre favorablement i cap va resultar-ne mortal.
Aquestes dades es recullen en el darrer Sistema d'Informació sobre Drogodependències de Catalunya 2019 presentat el passat 6 d'agost.
En el cas dels opiacis, l'administració de naloxona com antídot per combatre les sobredosis i la formació entre les persones usuàries en l'ús d'aquest fàrmac són decisius per evitar les morts per sobredosis.
Des dels inicis del programa fins a l'any 2019, s'han format 11.267 persones com a agents actius per a la identificació i atenció de la sobredosi amb naloxona i s'han repartit un total de 12.716 vials.
Enguany, sota el lema " És hora de recordar.
És hora d'actuar ", la commemoració d'aquest dia queda emmarcada dins la situació provocada per la pandèmia de la COVID-19.
La crisi ha afectat el consum de drogues en moltes vessants, tant per la dificultat d'accés a les substàncies com al tractament.
Davant l'escenari de retorn progressiu a les condicions de normalitat prèvies a la pandèmia, la Sub-direcció General de Drogodependències ha adaptat les recomanacions (tant a la XAD com a les presons del territori) i ha reforçat les intervencions sobre la prevenció de sobredosis per reduir-les al màxim i evitar morts relacionades per reacció adversa a substàncies.
Dia Internacional de la Sensibilització sobre la Sobredosi
Programa de prevenció i actuació en sobredosi
Presons alerta la població reclusa del risc de mort per sobredosi després de mesos d'abstinència pel confinament
Materials de reducció de danys per a persones consumidores
Informe europeu sobre drogues, any 2019
Està dirigit a persones d'entre 15 i 49 anys sense símptomes i que prioritàriament resideixin entre el carrer Major, el passeig de Marquès de Camps, l'avinguda de Països Catalans i el carrer Ramon y Cajal
Dijous, el Departament de Salut comença el primer cribratge massiu a la Regió Sanitària de Girona per detectar contagis de COVID19 a Catalunya.
En concret, es realitzarà al municipi de Salt durant els dies 3, 4 i 5 de setembre.
L'objectiu d'aquesta campanya és contribuir a trobar persones que són portadores del virus sense saber-ho i tallar les cadenes de transmissió de la malaltia.
El cribratge massiu de Salt s'oferirà voluntàriament, i de manera prioritària, a persones de 15 a 49 anys sense símptomes i que resideixin a la zona compresa entre el carrer Major, el passeig de Marquès de Camps, l'avinguda de Països Catalans i el carrer Ramon y Cajal, i que no se'ls hagi realitzat una PCR en els dies previs.
La franja d'edat d'entre els 15 i els 49 anys és on es detecten la majoria dels positius actuals a la zona.
La recollida de mostres es farà de dijous a dissabte, a la Casa de Cultura Les Bernardes, des de les 10 a les 14 hores i de 15 a les 19 hores i es realitzarà amb personal d'atenció primària.
Totes aquelles persones que presenten simptomatologia o hagin estat contactes de pacients positius no han d'acudir al cribratge massiu, sinó que seran programats des de l'atenció primària i els Gestors Covid en un circuit paral·lel.
Durant aquests dies es pretén realitzar unes 1.500 proves, amb el que es podria arribar a testar al voltant d'un 25% de la població de Salt corresponent a l'àrea on se centra la campanya.
Per dur a terme la campanya de cribratge a Salt s'ha treballat amb la direcció de la Casa de Cultura, que depèn del Consell Comarcal del Gironès i de la Diputació de Girona, que ha facilitat l'habilitació de l'edifici per dur a terme la recollida de mostres, i amb l'Ajuntament que ha col·laborat en la difusió a la població, juntament amb l'Equip d'Atenció Primària de Salt, i ha posat a disposició de l'operatiu agents cívics.
També el SEM col·labora amb la logística i recursos materials.
Cal recordar que la prova PCR és gratuïta i per a realitzar-la caldrà facilitar noms i cognoms, adreça, telèfon de contacte i, si se'n disposa, presentar la Targeta Sanitària Individual (TSI).
Els resultats de la prova es podran consultar aproximadament en 48 hores a través de 'La Meva Salut'.
Per tal de facilitar l'organització de la campanya, està previst fer una atenció als mitjans el mateix dijous dia 3 de setembre a les 9.30h a les Bernardes de Salt, amb la participació de representants del Departament de Salut i de l'Ajuntament de Salt.
Les imatges –foto i vídeo- de la recollida de mostres a l'interior de l'edifici es facilitaran posteriorment als mitjans interessats (cal enviar un correu electrònic a [EMAIL] ).
El Govern ha acordat destinar 11'5 milions d'euros per a contractacions vinculades a la compra de material per al sistema sanitari i per a les escoles.
D'aquests, 7,5 milions d'euros corresponen a l'àmbit de la salut, per a la realització de 162 contractacions de material sanitari.
Els 3,9 milions d'euros restants es destinen a l'àmbit de l'educació per a la distribució dels ordinadors del Pla d'Equitat Digital, per a l'adequació d'espais i per a l'adquisició de material de protecció per al personal docent dels centres públics de cara a l'inici del curs 2020-2021.
Aquestes contractacions, tan de l'àmbit sanitari com de l'educació, es realitzen en empara de l'Acord del Govern de 12 de març de 2020, pel qual es declara d'emergència la contractació de subministraments i de serveis en el marc de l'estratègia de resposta a l'epidèmia del SARS-CoV-2, i de l'article 5 del Decret llei 7/2020, de 17 de març, de mesures urgents en matèria de contractació pública, de salut i gestió de residus sanitaris, de transparència, de transport públic i en matèria tributària i econòmica, en el qual s'estableix que l'adopció de qualsevol tipus de mesura directa o indirecta per fer front a la COVID-19 justificarà la necessitat d'actuar de manera immediata.
Aquestes actuacions també es preveuen a l'article 120 de la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, resultant d'aplicació la tramitació d'emergència.
El Departament de Salut reprèn el treball de camp de l'ESCA, que es durà a terme entre els mesos de setembre i desembre de l'any 2020, després d'una suspensió temporal de l'activitat de treball de camp ocasionada per la declaració de la situació d'emergència pel brot epidèmic de la Covid-19, com a pandèmia internacional i la declaració de l'estat d'alarma.
L'ESCA és una activitat de caràcter oficial prevista en el Pla estadístic de Catalunya vigent, la qual cosa comporta una garantia de confidencialitat de les dades, que es troben emparades pel secret estadístic (Llei 23/1998, de 30 de desembre, d'estadística de Catalunya).
Al llarg de l'any, s'entrevista una mostra representativa de la població catalana.
Un equip d'enquestadors i enquestadores de l'empresa IPSOS, acreditats amb una credencial del Departament de Salut, es desplacen al domicili de les persones seleccionades per entrevistar-les.
La selecció de les persones entrevistades es fa de manera aleatòria a partir del Registre de població oficial facilitat per l'Institut d'Estadística de Catalunya.
Reben una carta que les informa dels objectius de l'enquesta, del caràcter oficial de l'enquesta i de la necessitat de la seva col·laboració.
La informació que recull l'ESCA és molt valuosa, ja que és facilitada directament per la població catalana, i és fonamental per establir polítiques públiques i accions en matèria de planificació sanitària, i per millorar l'estat de salut i la qualitat de vida de les persones.
Atesa la nova situació, resulta més necessari que mai comptar amb la participació de les persones seleccionades per obtenir informació que permeti, entre d'altres, pal·liar efectes desfavorables d'aquesta crisi sanitària.
Anualment es disposa de resultats actualitzats.
Els continguts de l'ESCA abasten l'estat de salut, l'ús dels serveis sanitaris, els comportaments relacionats amb la salut, així com les característiques sociodemogràfiques.
En cas de tenir alguna consulta relativa al treball de camp de l'ESCA, el 061 CatSalut Respon és el telèfon de referència.
El Departament de Salut agraeix la col·laboració de totes les persones entrevistades.
Enllaç al Web del Departament de Salut http://salutweb.gencat.cat/esca/
L'Agència de Salut Pública de Catalunya del Departament de Salut de la Generalitat de Catalunya (ASPCAT) ha rebut notificació de l'Agència Espanyola de Seguretat Alimentària i Nutrició (AESAN) -- a través de la Xarxa d'Alerta Alimentària estatal (SCIRI) – d'una alerta referent a un brot a França amb diversos casos detectats durant els mesos de juliol i agost, causat per Salmonel·la entèrica serotip Typhimurium, presumptament associat al producte comercialitzat amb el nom de "Fuet Cabanes 150g".
Les dades del producte implicat en l'alerta són les següents:
La distribució d'aquest producte s'ha realitzat majoritàriament a França, tot i que una part també ha estat distribuïda a Catalunya (demarcacions de Barcelona i Girona), l'Estat espanyol (Aragó), Bèlgica i Andorra.
L'ASPCAT està fent les actuacions d'investigació de l'alerta, la comprovació de la retirada del producte del mercat, la investigació de les causes i l'aplicació de mesures correctores.
A data d'avui, no s'ha detectat cap persona afectada a Catalunya, ni a altres comunitats autònomes.
Com a mesura de precaució, es recomana a les persones que tinguin a la seva llar els lots de producte indicats anteriorment, s'abstinguin de consumir-los i els retornin als punts de venda.
En cas d'haver consumit aquest tipus de producte dels lots afectats i presentar alguna simptomatologia compatible amb salmonel·losi (principalment diarrea i/o vòmits sovint acompanyats de febre i mal de cap), es recomana visitar un centre de salut.
També es recorda que és important que aquest producte es conservi en un lloc fresc i sec per assegurar la seva correcta conservació, tal i com s'indica en el seu etiquetatge.
Per a més informació, podeu trucar al telèfon d'informació i consultes de CatSalut Respon 24 hores (061).
En cas de disposar de nova informació sobre aquesta alerta, l'ASPCAT actualitzarà aquest comunicat.